ক্রীড়া প্রতিবেদক : তামিম ইকবালকে বড্ড টেনশনে রাখল সংযুক্ত আরব আমিরাতের কর্তৃপক্ষ। ভিসা দেয়নি বলে রবিবার জাতীয় দলের সঙ্গে এশিয়া কাপ খেলার জন্য রওনা দিতে পারেননি। একই ঝামেলায় ছিলেন সতীর্থ রুবেল হোসেন। কাল দুপুরে ভিসা পেয়ে সন্ধ্যার ফ্লাইটে চড়ে বসেছেন। তামিম তখনো অনিশ্চয়তায়। অবশেষে ভিসা এসে পৌঁছলে রাত ১টার ফ্লাইটে দুবাই রওনা হওয়ার কথা ছিল। নানা ঘটনাপ্রবাহের শেষে সেই ফ্লাইটে চড়ে বসলেও মাঝের সময়টা কেটেছে দুশ্চিন্তায়। কারণ তামিমের ভিসা যে এসেছে পুরনো পাসপোর্ট নম্বরে! রাতের ফ্লাইটে যাওয়ার সব রকম প্রস্তুতি নিয়ে রেখেছিলেন এই ওপেনার। ভিসায় একবার চোখ বোলাতেই ধরা পড়ে ভুলটি, ভিসা মঞ্জুর করা হয়েছে পুরাতন পাসপোর্ট নম্বরের অনুকূলে। তাতে এমিরেটসের ফ্লাইটে ওঠায় কোনো সমস্যা হবে না বলে জানানো হয় এয়ারলাইনস কর্তৃপক্ষের তরফ থেকে। কিন্তু দুবাইয়ের ইমিগ্রেশনের নিশ্চয়তা দেবে কে! ওখান থেকে যে ফেরত পাঠানো হবে না কিংবা ১২-১৪ ঘণ্টা বসিয়ে রাখা হবে না—সে নিশ্চয়তাও তো নেই। শেষ পর্যন্ত দূতাবাস ও কূটনৈতিক পর্যায় থেকে আশ্বাস মেলার পর অবশেষে কাল রাত ১টার ফ্লাইটে দুবাইর উদ্দেশে যাত্রা করেছেন তামিম। এশিয়া কাপের প্রথম ম্যাচে ১৫ সেপ্টেম্বর শ্রীলঙ্কার মুখোমুখি হবে বাংলাদেশ।